《田家岁晚》
宋代·张侃

田家舂米盛土仓，祠灶新鲙鲤与鲂。粥分口数顾长健，不卖痴呆侬自当。

爇火照天田蚕好，打灰如愿从所祷。一声竹爆阳春回，城里看灯归已晓。

我生把笔作耕锄，年馀三十腹空虚。不如尔农随分足，只怕门前人催租。

作者简介：张侃（约公元1206年前后在世），字直夫，本居扬州，后徙吴兴。生卒年均不详，约宋宁宗开禧中前后在世。尝监常州奔牛镇酒税，迁为上虞丞。父岩以诌媚权奸，为世诟病。侃独志趣萧散，浮沈末僚，所与游者，如赵师秀、周文璞辈，皆恬静不争之士。侃工诗，闲澹有致，有拙轩集六卷，《四库总目》传于世。